Procesul verbal al ședinței din data de 18.08.2016

Ședința a fost condusă de Managerul General, Dr. Grasu Alis. 
În deschiderea şedinţei a fost pusă în discuţie situaţia pregătirii profesionale pe luna august, şi verificarea referatelor de instruire.

Dr. Alis Grasu a reamintit celor prezenţi că turele suplimentare pentru acţiuni sportive sau culturale nu se vor face în prelungirea  sau înaintea unei ture normale de lucru, astfel încât să nu se depăşeasca 12 ore de prezenţă continuă la serviciu.

Şefii de substaţii vor verifica existenţa pe maşini a brăţării de imobilizare a pacientului agitat şi a navigatoarelor de bord, şi vor prezenta situaţia clară la şedinţa următoare.

În fiecare substaţie se va afisa anunţul că nici o maşină nu trebuie să iasă în teren fara a avea staţia portabila VHL.


În prezent 26 de maşini se află în atelierele de reparaţii. A fost prezentată lista maşinilor care vor ieşi din service în zilele următoare.

Pentru maşinile de tip C se vor achiziţiona truse de microchirurgie cu termen de valabilitate de minim 3 ani şi saltele vacuum pediatrice si bandouri pediatrice.  De asemenea, fiecare maşină de tip C va avea în dotare obligatoriu o fiolă de anapen pentru adulţi.
Biroul tehnic va solicita firmei Deltamed  să ne ofere două soluţii de prindere a ventilatoarelor Hamilton în ambulanţe.

În ziua de 18 august 2016 au fost chemaţi pentru instruire de lucru cu tableta persoanele din tura I. Deoarece nu s-a prezentat nimeni, s-a luat hotărârea ca şefii de substaţii să facă o instruire de 2 zile, după care vor instrui personalul propriu din substaţie. Tura I va da notă explicativă privind motivele pentru care nu s-au prezentat la instruire.

Se aşteaptă apariţia Ordinului de Ministru pentru achiziţionarea de uniforme. Se vor comanda până atunci tricouri, pulovere şi bluze din polar.
S-au discutat probleme administrative ale substaţiilor. Pentru substaţiile unde nu este pază se vor instala interfoane cu cartele magnetice. Se aşteaptă referat de la Şef serviciu intreţinere clădiri.
Vineri 19 august se va întruni Comitetul Director; sunt invitaţi toţi şefii de substaţii pentru a se pune în discuţie evaluarea personalului din punct de vedere al modului în care se prezintă la caz.

Începând cu 15 septembrie va face evaluarea personalului pe două paliere: evaluarea practică, proces ce va face parte integrantă din evaluarea pe 2016 şi evaluarea în teren (se vor forma echipe din 6 medici ce vor efectua ture suplimentare pe echipajele de tip B şi vor schimba 4-5 echipaje în timpul turei).


În perioada 1 octombrie-15 decembrie se va face planificarea concediilor de odihnă pentru anul 2017, respectând regula cunoscută: concediu fracţionat în 3 părţi, din care o opţiune se va respecta obligatoriu, celelalte două putând a fi modificate în interesul instituţiei. Nu se vor acorda concedii de odihnă de Craciun, de Paşti şi de Ziua Ambulanţei.


Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţii, colegii, cât şi mai ales faţă de pacienţi.

Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
